VSRS Sklep I R 152/2022
Datum: 2022-11-03T01:00:00.000+01:00
ecli: ECLI:SI:VSRS:2022:I.R.152.2022
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz razloga smotrnosti - postopek za postavitev odrasle osebe pod skrbništvo - nepravdni postopek - zdravstveno stanje udeleženca - začasno bivanje v domu za ostarele - ugoditev predlogu

## Jedro

V zadevah postavitve odrasle osebe pod skrbništvo Vrhovno sodišče praviloma presodi, da se bo postopek laže opravil pred sodiščem, ki je bližje kraju začasnega prebivališča. Takšna presoja je oprta na potrebe po opravi procesnih dejanj, ki jih je zaradi zdravstvenega stanja nasprotnega udeleženca ekonomično in humano približati začasnemu prebivališču starejše osebe – običajno gre za dom starejših občanov. Tako je tudi v tej zadevi Vrhovno sodišče presodilo, da se bo postopek laže opravil pred Okrajnim sodiščem v Črnomlju, kjer nasprotna udeleženka v Domu starejših oseb začasno prebiva.

## Izrek

Za odločanje v tej zadevi se določi Okrajno sodišče v Črnomlju.

## Obrazložitev

1. Pred Okrajnim sodiščem v Novem mestu je v teku nepravdni postopek za postavitev odrasle osebe pod skrbništvo.

2. Okrajno sodišče v Novem mestu je na Vrhovno sodišče naslovilo predlog za prenos pristojnosti po 67. členu Zakona o pravdnem postopku (ZPP). Utemeljilo ga je z okoliščino, da je nasprotna udeleženka oskrbovanka Doma starejših občanov v Črnomlju. Sklicuje se na sodno prakso Vrhovnega sodišča1, ki v takšnih primerih pristojnost za odločanje prenese na sodišče, bližnje domu starejših oseb, v katerem biva nasprotni udeleženec oziroma udeleženka.

3. Predlog je utemeljen.

4. Vrhovno sodišče lahko na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi (67. člen ZPP).

5. V zadevah postavitve odrasle osebe pod skrbništvo Vrhovno sodišče praviloma presodi, da se bo postopek laže opravil pred sodiščem, ki je bližje kraju začasnega prebivališča. Takšna presoja je oprta na potrebe po opravi procesnih dejanj, ki jih je zaradi zdravstvenega stanja nasprotnega udeleženca ekonomično in humano približati začasnemu prebivališču starejše osebe – običajno gre za dom starejših občanov. Tako je tudi v tej zadevi Vrhovno sodišče presodilo, da se bo postopek laže opravil pred Okrajnim sodiščem v Črnomlju, kjer nasprotna udeleženka v Domu starejših oseb začasno prebiva.

6. Na podlagi 67. člena ZPP je zato pristojnost preneslo na Okrajno sodišče v Črnomlju.

1 Navaja naslednje zadeve VS RS: I R 129/2020 z dne 25. 9. 2020, I R 33/2019 z dne 28. 2. 2019, I R 40/2014 z dne 9. 4. 2014, I R 121/2019 z dne 19. 9. 2019 ter I R 97/2020 z dne 10. 7. 2020.